Skuilplek teen die son: Ons toets afdakke!
JY LEES NOU Skuilplek teen die son: Ons toets afdakke!
Oorweeg dié 8 dinge wanneer jy 'n verkyker koop.
Gewoonlik is dit slegte maniere om skaduwee oor ’n sonbaaier te gooi, maar in die hoogsomer is dit maar ’n goeie plan om jou vel te beskerm teen die oormaat UV-strale.
Die kanse is goed jou voertuig se bagasiebak op pad na julle vakansiebestemming is propvol kampgoed gelaai. Daar is beslis nie plek vir ’n bonkige gazebo nie – en wie is in elk geval lus om die ding af te dra strand toe om vir jou eie koelte te sorg? Nee dankie!
Afdakke is deesdae beskikbaar in ’n verskeidenheid groottes en style, en ’n bonus is dat jy nie daarvoor plek hoef te maak in jou bagasiebak nie, want dit word permanent aan jou dakrak vasgebout.
Die ware Jakob (hooffoto)
Hierdie eenstukafdak swaai maklik uit en derhalwe kan een mens hom oprig of afslaan. Jy kan hom teenaan die passasiers- óf bestuurderskant vasmaak. Daar is selfs ’n flap waardeur jy ’n verlengkoord kan trek.
Die raam en pale is van roesbestande aluminium en die seile is skeurbestand.
Prys R10 545 by 4x4 Mega World.
Toebehore Kantseile (R2 350).
Ons hou van die flap waardeur jy ’n verlengkoord kan trek.
Maxi Shade 270
Omdat hierdie afdalk so maklik uitvou, word hy bemark as ’n eenmanstorie. Hy is stewig genoeg om op sy eie te staan, maar daar is ankertoue as die wind stoot. Die aluminiumraam is beskikbaar in drie groottes: 2,1 m, 2,3 m en 2,5 m.
Die seil is waterdig.
Prys R7 750 by Custom Leisure Tech.
Toebehore Soliede kantseile (R950); vensterpanele met gaas (R1 250).
Dis gaaf dat jy die lengte kan kies wat by jou ryding pas.
Front Runner 4x4 Modular
Hierdie afdak is blykbaar die grootste en ligste van al die monteerbare afdakke. Hy verskaf 10,4 m2 skaduwee en weeg slegs 6 kg. Jy maak hom maklik aan jou voertuig se dakrak vas met stroppe. Jy kan hom ook op sy eie staanmaak – dan doen hy sommer ook diens as ’n wafferse gazebo.
Prys R3 700 by Front Runner 4x4.
Hierdie knaap is lekker lig en staan op sy eie.
Big Country Ostrich Wing
Onder die vlerk
Nes sy naamgenoot se vlerk gooi hierdie sonskerm deur Big Country ’n indrukwekkende skaduwee: 11 m2, om presies te wees. Hy swaai 270º oop, is 2,65 m lank en word gemaak van skeurbestande, waterdigte en vrotbestande materiaal. Dit duur 20-30 s om hom te ontplooi.
Prys R12 985 by Big Country.
Toebehore Kantseilstel (R9 900) of enkele kantseile (R2 242); LED-lig (R750).
Weg Ry & Sleep sê Daar’s ’n lekker klomp toebehore wat ’n mens by dié sonskerm kan aanskaf.
Hy’s in die Kaap gemaak – as hy daar kan oorleef, sal hy op enige plek in Suid-Afrika heel bly. Die vierarmraam kan deur een mens staangemaak word en daar is ankertoue as die weer werklik rof raak. Die seil het ook ’n aluminiumvoering wat UV- strale uithou.
Prys R12 996 by 4x4 Mega World.
Toebehore Kantseile (R10 995).
Beslis gebou om te hou, en lekker groot daarby.
Doodeenvoudig en veelsydig
Omdat hy op enige voertuig, kappie of sleepwa met of sonder ’n dakrak pas, is die Uni Awn beslis een van die veelsydigste afdakke op die mark. Jy bêre hom in ’n aluminiumkas en hy het 5 teleskopiese aluminiumpale en klitsrits-insetsels waaraan jy kantseile kan hang. Hy’s 1,5 m lank en 2,4 m breed.
Prys R3 850 by Custom Leisure Tech.
’n Ordentlike aluminiumkas is nie te versmaai nie.
Lig en sonder nonsies
Die Spoyla, ’n produk van die handelsnaam Eezi-Awn, is liggewig, verg geen instandhouding nie en is in slegs een grootte beskikbaar. Hy vou uit tot 2,1 m en vou weg in ’n aluminiumkas. Die afdak trek maklik uit die kas en sy sparre en bene is eenvoudig om uit te vou.
Prys R4 383 by Eezi-Awn.
Toebehore Kantseile (R4 360).
Bekostigbaar en vrolik – én jy kan boonop kantseile byvoeg.
Custom Leisure Tech customleisuretech.co.za
Front Runner 4x4 frontrunneroutfitters.com
Big Country bigcountry.co.za
Meer oor: toerusting| weg ry & sleep| februarie 2018